**Opsummering/evaluering/vurdering af læreplanen 2014/2015**

I foråret 2014 udarbejdede vi en ny læreplan. Den er overordnet vores pædagogiske arbejdsredskab i dagligdagen, men vi trækker også løbende mål ud under de forskellige læreplanstemaer i forbindelse med forskellige aktiviteter og forløb.

Det er nu to år siden og tiden er kommet til en evaluering af læreplanen.

Vi har i både 2014 og 2015 haft forskellige forløb. Disse er evalueret løbende og lagt på vores hjemmeside. I dagligdagen arbejder vi i perioder mere eller mindre med de forskellige mål, alt afhængig af børnegruppen og årstiden. Vi har haft om ”relationer”, ”motorik”, ”Fastelavn”, ”mundmotorik \* 2”, ”på jagt efter foråret”, ”toiletbesøg”, ”årstiderne skifter”, ”påske”, ”affald”, ”Selvhjulpenhed”, og ”drengevenner på tur”. Herunder vil vi forsøge at lave en samlet evaluering og vurdering af hvert enkelt læreplanstema for sig med udgangspunkt i de sidste to år.

**Alsidig personlig udvikling**

**Vores mål har været følgende:**

* At alle børn føler sig inkluderet i vuggestuens fællesskab
* At børnene udvikler sig til selvstændige individer med egne meninger, der har værdi.
* At børnene udvikler respekt for andres grænser og samtidig lære sine egne at kende.
* At børnene giver udtryk for behov og følelser.
* At børnene udvikler fantasi.
* At børnene motiveres til at blive selvhjulpne.

De sidste to år har vi arbejdet med alsidig personlig udvikling under flere forløb, blandt andet kan nævnes ”relationer/motorik”, ”fastelavn”, ”mundmotorik”\*2, ”toiletbesøg”, ”selvhjulpenhed”, ”drengevenner på tur”.

Vi har sørget for at ture ud af huset/aktiviteter og de forskellige forløb er blevet fordelt mellem børnene, således at børnene på et eller andet tidspunkt er blevet tilgodeset. Vi har set på hvilke børn, der magter hvad, har brug for lidt ekstra og hvornår man aldersmæssigt er klar til næste udviklings zone (NUZO – nærmeste udviklingszone). Vi har ikke oplevet børn, som har givet udtryk for ikke at blive inkluderet. Selvfølgelig vil alle gerne med på tur ud af huset, hver gang, men de børn som måske skulle noget andet hjemme, har efterfølgende accepteret flot, at det ikke lige var dem denne gang.

Vi har fulgt børnenes initiativer i det omfang, der er muligt i denne aldersgruppe. Vi kan se, at når vi voksne ser og hører, hvad børnene interesserer sig for og hjælper dem med fordybelse i det, det giver et løft hos den enkelte. Det betyder alverden, at vi voksne her er opmærksomme på det enkelte barn i den store gruppe.

Vi har fået gode erfaringer med ”stop-tegnet”. Børnene har jo ofte ikke meget sprog i denne aldersgruppe, hvilket kan give en del konflikter. Vi oplever, at børnene ikke behøver være ret gamle før, de kan begynde at lære ”stop-tegnet”. Generelt bruger vi meget i vuggestuen at sætte ord på for børnene. Hjælpe dem med at danne sætninger og sætte ord på følelser. Det er en del af den almindelig hverdag i samspil med andre mennesker. Men vi har også arbejdet mere målrettet med at børnene selv kan give udtryk for behov og følelser, samt det at kende andres og egne grænser under forløbet ”selvhjulpenhed”, ”relationer/motorik”, ”drengevenner på tur” og ”mundmotorik”. Vi ser netop børn, der øver sig i at give plads til andre, selvom ens verdenssyn ikke er større end en selv, bruge sin mund til at snakke med og generelt prøve sig selv af. Det ser vi som tegn på, at børnemiljøet er givtigt for børnenes udvikling.

Vi har igennem de sidste par år præsenteret børnene for forskellige udtryksformer, som har givet anledning til fri fantasi. Måske oplever vi ikke så stor en fantasi evne endnu, men på den anden side, ser vi børn, der har gå på mod og går i gang med forskellige lege, materialer. Vi tænker, at de er ”på vej” i denne aldersgruppe!

Selvhjulpenhed er under stærk udvikling i de par år børnene går i vuggestuen. Vi har efter vores forløb i 2015 arbejdet mere generelt med selvhjulpenhed i vuggestuen, da vi så, at det virker, når vi har fokus på det. Vi får børn, der kan alt muligt selv, når vi tror på dem og guider/støtter dem, tager os tiden til det. Vi får små glade ansigter, der lyser, når det lykkedes. Under forløbet skrev vi flere gange opdateringer til forældrene, så vi alle samarbejdede omkring børnene. Det fungerede super fint, og fortsætter nu, næsten et helt år efter.

Til slut i afrundingen nævner vi lidt om, at vi er begyndt at se på, hvor børnene kan inddrages mere i vores rutiner i vuggestuen, dette arbejde er spændende og udviklende for både børn og voksne i institutionen.

**Sociale kompetencer**

**Vores mål har været følgende:**

* At børnene udvikler sig til trygge og selvstændige børn, der danner venskaber og er aktive deltagere i et fællesskab.
* At børnene udvikler empati og kan føle omsorg overfor hinanden.
* At børnene lærer sociale spilleregler.

Sociale kompetencer figurerer stort set i alle de forløb, vi har haft de sidste to år. Samt at det er en stor del af hverdagen i en vuggestue med 20 børn.

Vi ser generelt, at vores børn i vuggestuen lige skal se tingene an, det falder meget godt i spænd med deres alder. Når de er blevet præsenteret for nyt, ser vi børn, der sammen tager udfordringer op. Vi ser blandt andet på vores besøg på plejehjemmet og i kirkelegestuen, hvordan børnene hygger sig sammen og gør tingene sammen.

I vores dagligdag har vi arbejdet en del med, at vi kan hjælpe hinanden. De store børn, vil gerne hjælpe med at finde en sut eller legetøj til de små. De større børn, ser vi også hjælpe hinanden. Det er som oftest med voksenstøtte, hvilket er helt naturligt i denne aldersgruppe. Vi har ofte hjulpet med at sætte ord og følelser på for børnene, så de har fået mulighed for at se, hvordan den anden havde det, eller hvordan det enkelte barn selv havde det. Igen kan nævnes brugen af ”stop-tegnet” – det giver bare en helt andet hverdag, når børnene begynder at respektere en andens ”nej-tak”.

Tur-tagning er en stor del af vores hverdag i vuggestuen, vi kan ikke alle komme til på en gang. Vi oplever, at når vi har ekstra fokus på tur-tagning, så virker det. Børnene accepterer, at det ikke altid kan være ”mig-først”. Når vi skal ud af huset på tur, ser vi børn som sidder roligt og venter på at alle er klar til at komme afsted, de yngste lærer af de store og lærer det hurtigt med støtte fra de voksne. Det er vigtig læring til senere brug, når børnehave og skole venter.

Vi skal fremadrettet stadig være opmærksomme på børnenes samspil og hjælpe/guide dem i det. Vi taler ofte om samspillet i denne aldersgruppe, skal man absolut være social, måske ikke, men man skal kunne holde ud at være sammen med andre – i hvert fald ved siden af. Det er en vigtig del af vores udvikling både som barn og voksen at være i sociale sammenhænge, det skal blot være i så hensigtsmæssige kontekster som muligt. Derfor vil vi fortsat i perioder arbejde i mindre grupper med de børn, der har behov for det – generelt ses der altid på det enkeltes barns behov.

**Sproglig udvikling**

**Vores mål har været følgende:**

* At udvikle barnets sproglige kompetencer
* At børnene får et nuanceret ordforråd.
* At børnene får kendskab til farver, symboler og begreber.
* At børnene kan bruge deres sprog til, at være i socialt samvær med andre børn og voksne.

Sproget er med i alt, hvad vi foretager os og har også været en del af vores forskellige forløb.

Vi har i vores mundmotoriske forløb arbejdet mere intenst med sprogstimulering. Vi ser børn, der nyder at deltage, og når noget lykkedes har vi set lysende øjne og smil.

Vi har været meget opmærksomme på at sprogstimulere både i hverdagen og i forløb. I hverdagen får børnene sat ord på det, der rør sig ved måltiderne, på legepladsen, til samling, indeleg, skiftning og putning. Vi har gode erfaringer med at gentage det, børnene siger, så vi er sikre på en fælles forståelse. Det er langt fra alle børn, der har et sprog i denne aldersgruppe, derfor er det enormt vigtigt, at vi voksne ser og hører, hvad der sker. Sproget tilegnes i denne alder og vi stimulerer stort set hele tiden. Vi ser børn, der profiterer ved musik og sang. Vi synger dagligt om formiddagen, hvor børnene selv vælger en sang i sangkassen. Børnene vælger en genstand, og de ved, hvilken sang den voksne går i gang med.

Under forløb har børnene fået mulighed for at tilegne sig nye ord og viden. Efter ture er der som regel blevet sendt billeder ud til forældrene, så de har haft mulighed for at snakke med deres børn om dagen. Vi bruger tid på i huset at spørge ind til turen, og får børnene til at svare på bedste vis. Har de ikke ordforrådet, hjælper vi dem på vej, og børnene har svaret med ja/nej eller nikke/ryste med hovedet. Således at der kommer en dialog, der giver mulighed for sammenhæng i barnets verden.

Som tidligere nævnt bruger vi ”stop-tegnet”, her får barnet et brugbart redskab til at være i samspil med andre, uden det nødvendigvis behøver at have brug af mange ord.

Vi har det sidste års tid øvet os i at bruge dialogisk læsning noget mere. Dette skal vi fortsat arbejde med. Vi ser børn, der kommentere med på billederne og deltager aktivt, når vi bruger dialogisk læsning. Børnene bliver inspireret til at gøre det, de voksne gør.

Vi oplever generelt, at vi har børn, der er gode til at udtrykke sig og øver sig i at gøre sig forståelige, det ser vi som tegn på, at det vi gør her i huset virker.

Vi skal fremadrettet fortsætte vores arbejde med sprogstimulering, og videregive informationer til vores forældre om, hvor vigtigt det er at sprogstimulere hele tiden.

**Krop og bevægelse**

**Vores mål har været følgende:**

* At børnene skal have muligheden for at opleve glæden ved deres egen krop og ved at være i bevægelse
* At børnene styrkes motorisk.
* At børnene lærer at blive selvhjulpne.

Som sprog er krop og bevægelse også stort set med i alt, hvad vi foretager os.

På turene ud af huset har børnene allerede i garderoben været i gang med deres motoriske udvikling med påklædning. Måske er det en kort tur, og så går børnene selv hele turen på deres små ben. En længere tur foregår i børnebus, men her skal børnene selv kravle op og ned på deres plads, og når målet er nået, skal de små kroppe i gang igen. Det kan være udfordrende miljøer, da det ikke er den kendte legeplads/det kendte terræn. Vi har oplevet et gå-på-mod på vores ture, og børnene har brugt deres kroppe.

Vi har også brugt vores hopperum meget, både i hverdagen, men også under aktiviteter. Her bruges rummet enten som det er med madrasser og ribber, men også med andre remedier, som gynge, sansebolde/massagebolde, tunnel, tæpper osv. Når døren bliver åbnet til rummet, er det som en magnet, vores børn elsker at være der. De vil gerne både selv lege derinde, men de er vil også rigtig gerne de igangsatte aktiviteter. Der er plads til alle. Nogle børn, oplever vi, er meget aktive derinde, og andre er mere forsigtige. Vi hjælper dem, så der er plads og mulighed for udvikling for dem alle. Børnene kommer gerne og tager os i hånden, så døren kan blive åbnet, det tager vi som et godt tegn, de har lyst til at bruge deres krop og har en glæde ved det.

Under krop og bevægelse arbejder vi rigtig meget med selvhjulpenhed. Det har været super træning under vores forløb og er efterfølgende blevet en integreret del af vores hverdag. Vi har børn, som virkelig øver sig – og dette er faktisk uanset alder. I vuggestue kan de voksne have tendens til at gøre mange af de praktiske ting for børnene, men børnene kan med hjælp utrolig mange ting. Det er en af vores faldgrupper i en travl hverdag, og vi voksne øver os i, at børnene skal øve sig.

Finmotorikken bliver udfordret især ved måltiderne og kreative sysler, men selvfølgelig også i børnenes leg med klodser, biler, sand osv. Vi kan have tendens til at have fokus på det grovmotoriske, og vil derfor fremadrettet være mere opmærksomme på det finmotoriske. Vi skal sørge for at finde puslespil, farver osv. frem lidt oftere – f.eks. om eftermiddagen, samt øge fokus omkring måltiderne, da der her er rig mulighed for udfordring.

Det generelle billede af krop og bevægelse i vuggestuen er, at vi har bevægeglade børn.

**Naturen og naturfænomener**

**Vores mål har været følgende:**

* At børnene udvikler respekt, forståelse og glæde ved naturen
* At børnene får kendskab til dyr og insekter
* At børnene danner sig forskellige erfaringer med naturen, miljø og naturfænomener.
* At visualisere overfor børnene, at der er skift i årstiderne.
* At skabe og bevare traditioner med udgangspunkt i naturens og årets gang.
* At børnene får mulighed for at røre rent fysisk ved naturens materialer og lære børnene at bruge naturens materialer.
* At øge nysgerrigheden og give grobund for naturkloge børn.
* At give børnene mulighed for at boltre sig i forskelligt terræn, både på Bamsehusets legeplads, men også i skov og ved strand.

Vi har de sidste par år haft en del fokus omkring naturen. Vi har i samme periode været medlem af de grønne spirer og fået tildelt det grønne flag.

Vi har helt specifikt været ”på jagt efter foråret”, haft fokus på ”årstiderne skifter”, ”påske”, ”affald”, ”drengevenner på tur” og ”relationer” (herunder bondegård).

På turene ud af huset med forårsjagt og affaldsindsamling, har vi virkelig set noget der rykker. Vi har inden turene, snakket med børnene om emnerne og visualiseret for dem, hvad det handlede om. Det virker, og vi har set børn, der har gået op i det med liv og sjæl.

”Årstiderne skifter” – det foregik over et helt år. Der blev taget billede af et bestemt træ i haven og efterfølgende blev det hængt op i vores mellemgang. Dette blev gjort alle 12 måneder. Børnene stopper op og ser på billederne, vi kan få gode snakke. På nogle af billederne er der ingen blade på træet, andre er der. Et billede er med sne på osv. Børnene ser det og kommentere det. Vi snakker dagligt om vejret til samling, det er blevet en del os, og børnene er så dygtige til at fortælle, hvordan vejret er.

Vi har været på bondegårdsbesøg i 2014. Det er altid et hit. Vi har været på dyrefarm, og vi arbejder i hverdagen med vores insekthotel. Børnene er blevet præsenteret for dyr, kryb og kravl og går meget op i det. Det er noget, der indbyder til samtale og samtidig giver mulighed for, at børnene får kendskab til de forskellige ”væsner”.

Vi oplever, at når vi er i naturen med vores vuggestuebørn, så nyder de det. De suger indtryk til sig og det giver dem så meget. De er godt brugte efter en tur, men på den gode måde. Vi forsøger at inddrage alle børn så vidt muligt, da vi også ser en glæde hos de helt små, når de er ude.

Selvom vi har valgt at opsige vores abonnement hos de grønne spirer, arbejder vi fortsat med naturen, den er jo også stadig et lovkrav. Vi følger årstiderne skifte og laver de aktiviteter i naturen, som årstiden indbyder det. Aktiviteter som er blevet en del af vores årshjul i vuggestuen, og som vi fortsætter med, er blandt andet – leg i sne, lave ispynt, fuglemad, fastelavnsris, påskeskattejagt, forårsjagt, affald, klargøre insekthotel og holde øje med det, så og se noget spire, besøg på dyrefarm, Sankt Hans, leg med vand, høst, blade/kastanjer, halloween, jul mm.

**Kulturelle udtryksformer og værdier**

**Vores mål har været følgende:**

* At præsentere og udvikle børnenes kendskab til forskellige udtryksformer.
* At børnene får kendskab til danske traditioner med respekt for andre kulturer
* At vi sammen skaber vores egne traditioner i vuggestuen
* At børnene accepterer og respekterer forskelligheder hos mennesker
* At dyrke fællesskabet og give andre plads

Vi har mange traditioner i vuggestuen som følger årets gang. Børnene er ikke i huset i mange år, så de får måske ikke helt fornemmelsen af, at de har prøvet det før her i huset, men de får kendskab til, at der er noget, der hedder fastelavn, påske, affaldsindsamling, Sankt Hans, høst, Halloween og jul. Et kendskab som bruges videre i børnehave og skole. Selvom vi ikke kan forvente, at børnene kan huske det, så ser vi børn, som nyder vores traditioner. De er aktive deltagere og tager imod den læring, vi tilbyder. Der er som regel en kreativ aktivitet under de forskellige traditioner, og her får børnene præsenteret forskellige udtryksformer. Børnene deltager på det niveau, de kan, og vi oplever, at børnene har mod på det kreative.

Dette læreplanstema hænger meget i spænd med det sociale, da vi som oftest arbejder i hele gruppen (eller i mindre grupper). Når vi f.eks. er på plejehjemmet eller i kirkelegestue, er vi sammen med andre end dem, vi går i vuggestue med. Børnene lærer hurtigt, at vi opfører os respektfuldt begge steder. Vi kan se, at det giver børnene noget at deltage i disse to aktiviteter – både i nuet, men også efterfølgende. Går vi ture i nærmiljøet, og vi ser plejehjem eller kirke, kommentere børnene det. Det er blevet gjort til gode steder, med gode oplevelser.

Vi har de sidste år haft en musikpædagog en gang om måneden. Dette har været godt, men børnene var ikke helt trygge ved hende. Vi har det sidste år haft to medhjælpere, der har lært at spille guitar og nu laver de musik med børnene. Det fungerer, og vi ser børn, der hopper og danser til de forskellige numre.

**Afrunding:**

Vi har i april 2016 op startet nye tiltag som styrker børnenes alsidige personlige udvikling, sprog, krop og bevægelse – børnene skal have lov til at være mere deltagende i de praktiske gøremål i hverdagen, dette kaldes ”rutine pædagogik” eller ”upåagtet faglighed”. Vi er startet med, at børnene skal være en større del af oprydning af legetøj både ude og inde, samt de skal være behjælpelige med at tage egen hagesmæk i vasketøjskurv og egen tallerken på rullebord efter frokost måltidet. Der er utrolig meget læring i de små situationer, vi får med hvert enkelt barn. Vi ser frem til, at se hvad det kommer til at betyde for vores hverdag i huset, og om børnene viser nye tegn på læring/udvikling, og måske nye tiltag i andre sammenhænge.

Som det også kan læses af det ovenstående, så hænger mange af læreplanstemaerne sammen på tværs og er dermed svære at afskille helt. Vi har i vores pædagogiske praksis øje for børnemiljøet og børn med særlige behov, således vi kan skabe de mest optimale rammer for alle børn i vuggestuen.

Vi fortsætter med samme læreplan de næste to år, og som altid vender vi de pædagogiske læreplaner på personalemøderne og udvikler dem i takt med tilegnelse af ny viden, nyopståede interesser hos børn og voksne, samt eventuelle nye love.